ბახჩისარაის შადრეანი

**”ჩემსავით სხვებიც მოსულან ამ შადრევ-**

**ნის სანახავად. ბევრი მათგანი აღარ არის.**

**დანარჩენები შორს მოგზაურობენ”.**

**ს ა ა დ ი**

**შუბლშეჭმუხნილი იჯდა გირეი,**

**ტუჩზე ეკიდა თრიაქის ბოლი**

**და მის ღიმილზე მონადირენი**

**კარისკაცების ზვერავდნე თრთოლვით.**

**შეჰხიზნებოდა დუმილი თაღებს,**

**ჩაშავებოდათ ფანჯრებს თვალები**

**და ამკაცრებდა გირეის სახეს**

**ნიშანი რისხვის და მწუხარების.**

**აუტანელი და შიშისმგვრელი**

**წუთები წუთებს მისდევდნენ ნელა**

**და თავდახრილი გავიდა ყველა,**

**როს აიქნია გირეიმ ხელი.**

**იდუმალ ფიქრით შეძრული გული**

**ეწურებოდა, როგორც მტევანი,**

**და აღბეჭდვოდა სახეზე სრულად**

**მღელვარე სისხლის მიმოქცევანი.**

**ზღვის გამჭვირვალე და წყნარი უბეც**

**ასე ირეკლავს საავდრო ღრუბლებს.**

**რას შეუპყრია ამაყი სული?**

**სამოყვრო ზრახვა ტანჯავს თუ მტრული?**

**კვლავ რუსეთისკენ იშვერს ჰოროლებს,**

**თუ ახალ კანონს უწერს პოლონეთს?**

**თუ შეთქმულებას მიაგნო ისევ**

**ფარისევლობის ნესტიან ჩრდილში?**

**ან იქნება ტანჯავს მთილეთა რისხვა**

**და მელაკუდა გენუას შიში?**

**არა, მოსწყინდა კიდეც დიდება,**

**ისვენებს მისი მრისხანე ხელი,**

**ბასრი მახვილი და ფიცხი ცხენი**

**შორსაა მისგან, აღარ ჭირება.**

**თუკი ასეა, იქნება მალულად**

**ჰარამხანაში შეძვრა ღალატი**

**და შეარცხვინა ხანის ხალათი**

**მხევალის ვნებამ და სიყვარულმა?**

**არა, გირეის მხდალი ცოლები**

**წყნარად ცხოვრობენ მზის მოშორებით.**

**სასოწარკვეთილ სიმარტოვეში**

**თამამად ფიქრსაც ვერ ბედავს ქალი**

**და იქაც თავზე ადგას ყოველთვის**

**მკაცრი დარაჯის ფხიზელი თვალი.**

**იქ წყდება მისი გზაცა და ბედიც,**

**მის ირგვლივ სევდა მეფობს მარადი**

**და სარეცელზე იმ უტყვი სევდის**

**მან არც კი იცის რაა ღალატი.**

**დილეგის პირქუშ ჩრდილში მცხოვრები,**

**სითბურის ფერმკრთალ ყვავილს ჰგავს იგი;**

**და მოსაწყენი ერთფეროვნებით**

**მიხოხავს გრძელი დღეების რიგი**

**და შეუმჩნევლად თან მიაქვს მისი**

**ახალგაზრდობაც და სიყვარულიც -**

**ამ ბნელ დილეგში გადამალული,**

**მეტი სინათლის და სივრცის ღირსი.**

**იქ სიზარმაცე მართავს ცხოვრებას,**

**ფეხს ითრევს წუთი და იზმორება**

**და წლიდან წლამდე არ ეკარება**

**გულს სიხარული და ნეტარება.**

**თავს იტყუებენ ცოლები ხანის**

**და არ კარგავენ სიცოცხლის ხალისს,**

**დღეში ათასჯერ იცვლიან კაბას,**

**ჰყვებიან ქვეყნის ჭორსა და ამბავს,**

**ან თამაშობენ, ან მათი გუნდი**

**აჟღურტულებულ ნაკადის გასწვრივ**

**სეირნობს ხოლმე. . . და ერთი წუთით**

**არ ავიწყდება დარაჯი მკაცრი,**

**მათ შორის მუდამ ჩუმად რომ დადის:**

**სულის მარწუხი, სიკვდილის ლანდი**

**და გესლის ბუდე. ეს საჭურისი**

**თავს არ დაზოგავს ხანის გულისთვის,**

**მონაა ხანის და იცის ყველამ,**

**რომ მის ეჭვიან თვალსა და სმენას**

**ვერ გაექცევა. ყურანზე მეტად**

**ის იცავს ხანის სურვილს და ნებას,**

**ყველაფერს ისმენს, ყველაფერს ხედავს,**

**არ ეკარება მის სხეულს ვნება**

**და ქანდაკივით გულგრილად იტანს**

**დაცინვას, თხოვნას, ზიზღსა თუ ქირდვას,**

**იდუმალ ჩურჩულს, თუ მწარე კვნესას,**

**მკერდთა ღელვასაც და თვალთა მზესაც.**

**ის კარგად იცნობს ქალის ბუნებას**

**და ისიც კარგად იცის ძალიან,**

**რომ მონობაშიც ქალი ქალია**

**და ძლიერია მისი ცდუნება.**

**ის ხანის ცოლებს თავზე ევლება,**

**მაგრამ ვერ შესძლებს მის აღელვებას**

**ვერც ჩუმი ცრემლი, ვერც ნაზი ცქერა,**

**რადგან ქალების მას აღარ სჯერა.**

**როდესაც სიცხე სხეულებს თენთავს, -**

**დალალს იშლიან ნაზი თითებით**

**და საბანაოდ მიდიან ერთად**

**და ზედ ევლება წყაროს ზვირთბი**

**მათ სილამაზეს. მათი გართობის**

**მცველიც იქვეა და საათობით**

**ზღაპრულ სიშიშვლეს გულგრილად ზვერავს.**

**ღამით კი, როცა იძინებს ყვლა,**

**ის მაინც ფხიზლობს და უხმაუროდ**

**დაცოცავს ბნელში საწოლებს შორის,**

**ჯალათის სუნთქვის, ოხვრის თუ თრთოლვის,**

**ის ამ მშვენიერ ძილს ყარაულობს.**

**არ გააჩნია სხვა საზრუნავი,**

**ყველაფერს ხარბად ყურს უგდებს იგი:**

**რა შეირხევა ფარდების იქით,**

**რას წამოაცდენს მხევალს ბურანი.**

**და ვაი იმას, ვინც უნებურად**

**ჩურჩულით გასცა უცხო სახელი,**

**ან ბიწიერი თავის ზრახვები**

**გაანდო დობილს, შეყვარებულმა.**

**რამ ჩააფიქრა, აბა, გირეი?**

**რის გამო შფოთას? ვისი გულისთვის?**

**ღიად დარჩენილ კარის დირესთან**

**გაშეშებული დგას საჭურისი.**

**და აი, ნელა წამოდგან ხანი,**

**შეკრთნენ ხალათის ფართე ზოლები,**

**სურს ინახულოს განცხრომის ვანი**

**დღემდე ჯერ კიდევ ძვირფას ცოლების.**

**შადრევნის ირგვლივ ისხდნენ ისინი,**

**ელოდებოდნენ ხანს უზრუნველნი,**

**წყალს აბრუებდა მათი სურნელი**

**და იმსხვრეოდა ქვებზე სიცილით.**

**ნოხებზე იჯდა ტურფა კრებული**

**და მარმარილოს ქათქათა ფსკერზე**

**უთვალთვალებდა ოქროსფერ თევზებს**

**მართლა ბავშვურად აღტაცებული.**

**წყალში ისროდნენ მძივს თუ საყურეს**

**და კრთოდა თევზსის მშიშარა ლანდი,**

**ხოლო ლანდივით უხმო მსახურობს**

**ტკბილი შარბათი მოჰქონდა მათთვის.**

**და მათრობელა შარბათი ტუჩებს**

**აცახცახებდა იდუმალ ვნებით**

**და ჰარამხანას მოედო უცებ**

**გულში ჩამწვდომი სიმღერის ხმები.**

**თათრული სიმღერა**

**1**

**ცა განგვიქარვებს ცრემლსაც და შხამსაც,**

**ისაა ჩვენი თანამზრახველი.**

**და მოსაწყენი სიბერის ჟამსაც**

**ბედნიერია მექას მნახველი.**

**2**

**ბედნიერია, ვინც თავის სისხლით**

**გაასპეტაკებს დუნაის ნაპირს:**

**მის სულს სამოთხის ასული იხსნის,**

**მას მიაშურებს ქარივით სწრაფი.**

**3**

**მაგრამ ზარემა, ყველაზე მეტად**

**მაინც ისაა ბედის რჩეული,**

**ვინც შენს სიტურფეს ყოველდღე ხედავს,**

**შენგან სიმშვიდეს გადაჩვეული.**

**ასე მღერიან, მაგრამ ზარემა**

**სადაა? თვალი ჰარამხანისა,**

**ტრფობის ვარსკვლავი, ვნება ხანისა,**

**სად გადამალეს ტურფა ქალებმა?**

**გაფითრებული უსაზღვრო სევდით,**

**არც ისმენს იგი დობილთა ქებას,**

**თვალს უწვავს ცრემლის მდუღარე წვეთი,**

**უარყოფილი აწამებს ვნება.**

**ან ვის უცქირონ მისმა თვალებმა,**

**თუკი გირეის არ ეყვარება?!**

**უარგყო! . . . მაგრამ შენს სილამაზეს,**

**ქართველო ქალო, ვინ შეედრება,**

**ეს მწუხარებაც უფრო განაზებს,**

**სახეზე ტანჯვის ცეცხლი გედება.**

**შუბლი შეგიმკო ზეცის ნათელმა,**

**მზის სიმხურვალეს თვალებში მალავ,**

**ან ვის ხმასა აქვს ამდენი ზალა**

**მღელვრე ვნების გამოსათქმელად.**

**ვერ შეედრება სხვისი ამბორი**

**შენს გაშმაგებულ და მწარე კოცნას,**

**ან გული სხვაზე როგორ აბოდებს,**

**პირთამდე შენით სავსეა როცა?**

**მაგრამ გირეიმ აქცია ზურგი**

**შენს სილამაზეს და ადრე თუკი**

**შენს მიმართ მარად იყო კეთილი,**

**ახლა ღამეებს ათენებს თეთრად**

**თავის მჭვუნვარე ფიქრებთან ერთად,**

**რაც პოლონელი თავადის ქალი**

**ჰარამხანაში ჰყავს ჩაკეტილი,**

**არ მოუხუჭავს წამითაც თვალი.**

**იფურჩქნებოდა ახლახან მშვიდად**

**ნორჩი მარია მშობელ მხარეში**

**და აყავევებულ ხესავით იდგა**

**ქალწული სულის სიანკარეში.**

**თავს ევლებოდ ჭაღარა მამა**

**და ამაყობდა ტურფა ასულით,**

**არ ამადლიდა ზრუნვას და ამგას**

**სვებედნიერი და ხანდაზმული.**

**შვილის ბავშვური გატაცებანი**

**მოხუცისათვის იყო კანონი,**

**ეწმინდებოდა თვალთა წყარონი,**

**როდესაც ასულს ჭვრეტდა შეფარვით**

**მას ჰქონდა მხოლოდ ერთი მიზანი:**

**ეზრუნა მისი მომავლისათვის,**

**რომ ყოფილიყო მარიას ბედი**

**უმსუბუქესი, ვით წვიმის წვეთი,**

**რომ მწუხარების და სევდის წუთებს**

**არ დაეჩრდილათ თალხი ჩრდილებით,**

**რომ გათხოვილსაც, გულაჩვილებულს,**

**გახსნებოდა ბავშვობის ბუდე**

**და უზრყნველი განცხრომის ჟამი**

**კვლავ ანთებოდა ხსოვნაში წამით.**

**მართლაც უზადო იყო ასული**

**ქცევით, მიმოხვრით და ხასიათით,**

**თვალებში ედგა ლურჯი წყვდიადი**

**ჯერ გაურკვეველ ფიქრში წასული,**

**და როცა იგი, ნაზი და წყნარი,**

**გამოდიოდა სტუმრებთან ქნარით -**

**იხიბლებოდა ყველა სრულებით.**

**მის ხელს ეძებდა დიდებულების**

**და უმდიდრესი ვაჭრების ჯარი.**

**გაუმხელელი ტრფიალის ბრჭყალით**

**იტანჯებოდა ბევრი ჭაბუკი.**

**მას არ სწვდებოდა ჯერ ეს ქარბუქი,**

**ჯერ ვერ ათრობდა ტრფობის სურნელი,**

**ჯერ ბავშვურ ფიქრებს არ იცილებდა**

**და ატარებდა დროს დობილებთან,**

**თავისუფალი და უზრუნველი.**

**ახლახან იყო ეს ყველაფერი.**

**მაგრამ პოლონეთს მოედო უცებ**

**თათართა ურდოს შავი აფრები**

**და შეურყია ზეცაც და ფუძეც.**

**ასე ედება ყანას ხანძარი**

**და ნახანძრალზე რჩება ნაცარი.**

**სილამაზით და მადლით ქებული**

**დაობლდა მხარე, აოხრებული.**

**კვლავ გაველურდა ტყე და სოფელი,**

**პირვე დაემხო დასამხობელი,**

**დაცარიელდა ციხე-დარბაზი**

**და ცეცხლს უყეფდა თათრის ნაგაზი.**

**გადეფარა ყველაფერს თალხი,**

**ჩაკვდა, ჩაჩუმდა მარიას სახლი,**

**სიკვდილს ჩაბარდა მისი ქომაგიც:**

**ეზოს საყდარში დგას სარკოფაგი,**

**წმინდა ნაწილნი უწყვია ირგლივ**

**და ჩრდილი ადგას გერბსა და გვირგვინს.**

**სასახლეს ძუნწი მემკვიდრე მართავს,**

**იქ დაიმკივდრა მტარვალმა ბინა,**

**და სათარეშო სვავთა და ქართა,**

**ქვეყანა მისი უღლის ქვეშ გმინავს.**

**დიახ! თავადის ნორჩი ასული**

**ბახჩისარაის ტყვე არის ახლა,**

**უცხო კედლებში ზის ფერწასული,**

**მის ფიქრებს ცრემლი მეგზურად ახლავს,**

**ხოლო ამ ცრემლმა, ოხვრამ და კვნესამ**

**თვით გირეისაც მოულბო გული,**

**მრისხანე ბატონს გაუფთხო რული,**

**სიმშვიდეს ვეღარ პოულობს ვერსად.**

**თვით ჰარამხანის მკაცრი კანონიც**

**შერბილდა წმინდა ცრემლის წყალობით,**

**ადრე ყველაფრის ნება რომ ჰქონდა,**

**მოთოკილია ავი დარაჯიც,**

**ვერ ეკარება მარიას ოთახს,**

**ვერ იყურება ჭუჭრუტანაშიც,**

**ვერც სარეცელზე აიყვანს იგი,**

**როგორც მოითხოვს წესი და რიგი,**

**აკრძალული აქვს, რომ ეჭვიანი**

**და ამაზრზენი მიაპყროს თვალი.**

**მარიას უვლის მოხუცი ქალი,**

**ისაა შემწე მისი იარის.**

**და ხანიც თითქოს იმიტომ ცხოვრობს,**

**რომ დაიფაროს სიმშვიდე მისი,**

**ჰარამხანაში ისაა მხოლოდ**

**განმარტოებულ ცხოვრების ღირსი.**

**იქ დღე და ღამე იწვის სანთელი,**

**ბევრი რამა აქვს ღმერთთან სათქმელი**

**და ღვთისმშობელის დიდი თვალები**

**გზას მიიკვლევენ ცისკენ წვალებით.**

**იმ სიჩუმეში რწმენასთან ერთად**

**ცხოვრობს იმედიც უკეთეს დღეთა,**

**ცრემლად იღვრება ნაზი ქალწული,**

**ცრემლით ევსება წმინდა ემბაზი,**

**როს მეტოქენი, წრეგადასულნი,**

**იძირებიან გიჟურ ვნებაში.**

**ის კი შესცქერის რიდით და კრძალვით**

**ხატს, გადარჩენილს ჯადოსნურ ძალით.**

**ასეა ყველა გზააბნეულიც,**

**ვისი ცხოვრების ცაც შეილახა,**

**ბიწიეირების მსხვერპლად ქცეული**

**ერთ ღვთიურ გრძნობას მაინც ინახავს.**

**უცებ დაღამდა და პირქუშ ციდან**

**თავრიდის ველზე დაეშვა ჩრდილი**

**და ბნელში ჩაფლულ დაფნების მხრიდან**

**ბულბულის სტვენა მოესმა ტკბილი.**

**მერე ვარსკვლავებს წამოჰყვა მთვარეც,**

**შემოდგა ცაზე, ვით ოქროს ბუკი,**

**და კვლავ გულუხვად ოთხივე მხარეს**

**მოჰფინა თავის ფერმკრთალი შუქი.**

**პირახვეულნი თეთრი ჩადრებით**

**და უჩუმარნი, როგორც ლანდები,**

**ბახჩისარაის მდუმარე ქუჩებს**

**თათრის ქლები მოედნვნე უცებ:**

**დობილს დობილთან სურს საუბარი,**

**დრო უშოვია თავისუფალი.**

**სასახლეს სძინავს. ჰარამხანასაც**

**დასძინებია უშფოთევლ ძილით.**

**დარაჯმა ყველა კარი ჩარაზა,**

**მიდამოს ზვერავს ძაღლივით ფრთხილი.**

**და წვება ისიც. სძინავს და ძილშიც**

**ათასნაირი ღალატის შიში**

**სულს უწრიალებს: ხან უცხო ჩქამი**

**და ხან ჩურჩული ჩაესმის წამით,**

**ხან კი ყვირილი. . . და ერთხელ კიდევ**

**მოტყუებული იღვიძებს იგი,**

**აცახცაცებულ ხელს გულზე იდებს,**

**ვერაფერს ამჩნევს საეჭვოს ირგვლივ.**

**მხოლოდ შადრევნის კისკისი ისმის,**

**ჩვეულებრივად კისკისებს ისიც**

**და, ვარდზე უღვთოდ შეყვარებული,**

**ღამის ჩეროებს შეფარებული,**

**გალობს ბულბული. . . და დაბნეული**

**კვლავ ძილს ნებდება მცველის სხეული.**

**კარგია ღამე აღმოსავლური,**

**რა მდიდრულია და რა მაღალი!**

**ცხოვრება ნახა მან საამური,**

**წინასწარმეტყველს ვინც სცა თაყვანი.**

**რა განცხრომაა მათ წყნარ სახლებში,**

**მათ ეზოებში და მათ ბაღებში,**

**მათ საიმედო ჰარამხანებში,**

**სადაც ბატონობს მხოლოდ ალერსი,**

**და სადაც დიდი მთავრის წყალობით**

**გაჟღენთილია ყველა კუნჭული**

**დიადი ვნების სუთქვით, გალობით,**

**იდუმალებით, თრთოლვით, ჩურჩულით!. . .**

**ყველა ცოლს სძინავს. ერთს ღვიძავს მხოლოდ.**

**სუთქვაშეკრული წამოდგა იგი.**

**მიდის. გამოსცდა წყვდიადის სოროს.**

**საჭურისს სძინავს ამ ფარდის იქით.**

**სძნავს ფხიზელი და მხდალი ძილით**

**და ღია პირში უბრწყინავს კბილი.**

**ოხ, იქნებ ტყუის თვალთმაქცობს იქნებ!**

**ქალი შეჩერდა. ძალ-ღონეს იკრებს.**

**მაგრამ ვერ სძლია შიშმა სურვილი**

**და ქალიც უხმოდ მიდის, სულივით.**

**მის წინ კარია. მთრთოლვარე ხელით**

**ჩაბღუჯა ცივი საკეტი კარის.**

**შევიდა. უთრთის სხეული მთელი.**

**სახატე, სანთლის ცრემლებით სველი,**

**და სიყვარულის სიმბოლო ჯვარი -**

**დაუდგა თვალწინ და შეკრთა უცებ,**

**გული რატომღაც სხვაგვარად უცემს.**

**ქართველო ქალო, შენს სულშიც თითქოს**

**რაღაც ნაცნობი და ახლობელი**

**იღვიძებს ისევ, იბრძვის და ითხოვს,**

**რომ გაიხსენო მხარე მშობელი**

**და დავიწყებულ დღეების ენით**

**კვლავ ამეტყველდეს წარსული შენი.**

**მის წინ ასული იწვა თავადის,**

**ღაწვშეფაკლული ქალწულის ძილით,**

**შუბლზე ეფინა წუხილის ჩრდილი,**

**წამწამს ეკიდა ცრემლი მარადი.**

**ყვავილი მოჩანს წვიმაში ასე**

**დამძიმებული წვიმის წვეთებით,**

**თითქოს განგების იდუმალ ხმაზე**

**ჩამოფენილა შვილი ედემის**

**და ჰარამხანის საბრალო ტყვეზე**

**ცრემლი უღვრია ანგელოზური.**

**მაგრამ ზარემას რა სურს? რას ეძებს?**

**ასე ქურდულად აქ შემოსული.**

**აი, იჩოქებს წელმოწყვეტილი,**

**თითქოს ლოცულობს: ”იყავ კეთილი**

**და სათხოვარზე არ მიკრა ხელი!”**

**ქალწული, წმინდა ცრემლებით სველი,**

**იღვიძებს უცებ და უცქერს შიშით**

**უცნობს, დაჩოქილს საწოლის ჩრდილში.**

**გონს ვერ მოეგო ქალწული დიდხანს,**

**მერე ჩაჰკიდა მთრთოლვარე ხელი,**

**წამოაყენა და უთხრა: ”ვინ ხარ?**

**აქ რას აკეთებ?” – ”შენა ხარ მხსნელი**

**ჩემი სიცოცხლის. შენთან მოვედი.**

**შენა ხარ ახლა ჩემი იმედი.**

**მე ბედინიერი ვიყავ ყოველთვის,**

**სიხარუისგან ვერ ვიძინებდი,**

**როდესაც სხვები იწვოდნენ შურით,**

**მაგრამ დამთავრდა განცხრომის ჟამი,**

**თაფლის მაგივრად შემასვეს შხამი.**

**მე ვიღუპები. დამიგდე ყური:**

**შორსაა ჩემი მხარე მშობელი,**

**მაგრამ სახებას გარდასულ დღეთა**

**მე ახლაც თითქოს თვალნათლივ ვხედავ**

**და ის ცეცხლია, ჩაუქრობელი.**

**მე მახსოვს მთბი ცად აზიდული,**

**მდინარეებით სავსე ხევები,**

**ტყე გაუვალი და დაბინდული,**

**სხვა კანონები და სხვა ჩვევები.**

**და ვერ მივმხვდარვარ, აქ რატომ ვცხოვრობ,**

**რამ მომიყვანა, ზღვა მახსოვს მხოლოდ**

**და კაცი ანძის თავზე გასული. . .**

**ასეთი იყო ჩემი წარსული,**

**შიში და სევდ და ცრემლის წვეთი**

**არ არსებობდა იქამდე ჩემთვის.**

**მერე აქა ვარ. ამ სიჩუმეში**

**მეც ვიწრთობოდი, როგორც ღუმელში,**

**და ფიქრში ბროლის კოშკებს ვაგებდი**

**და სიყვარულის პირველ გაკვეთილს**

**ველოდებოდი დამჯერე გულით.**

**ასრულდა კიდეც ჩემი სურვილი,**

**ხანმა მოიკლა სისხლის წყურვილი,**

**მობეზრდა ქროლვა ომების ქარში**

**და ამქვეყნიურ განცხრომის ზღვაში**

**კვლავ ძველებურად ჩადგა ყელამდი.**

**მეც სხვა ცოლებთან ერთად ვღელავდი,**

**როცა ვეახლეთ. ნათელი თვალი**

**მან მე მომაპყრო, უხილავ ძალით**

**შემბოჭა თითქოს. მიხმო თავისთან**

**და იმის მერე, რაც დრო გავიდა,**

**ერთად ვსუთქავდით ბედნიერებით.**

**განუწყვეტელი ვნებით მთვრალები**

**არ დაიქანცნენ ჩვენი ხელები**

**ხვევნით, ალერსით და ნეტარებით.**

**ტრფიალი სპობდა ჩვენს შორის მანძილს,**

**დახუნძლულ ტოტებს გვაწვდიდა ბედი,**

**ცილისწამება, ეჭვი ან ღვარძლი**

**არ არსებობდა აქამდე ჩვენთვის.**

**შენ მოევლინე, მარია, ახლა,**

**უცხო ასულო! და რაც შენ გნახა,**

**მთლად შეიცვალა: ერთგული გუშინ,**

**დღეს ჩემს სიძულვილს ატარებს გულში.**

**აღარაფერი არ ესმის ჩემი,**

**არც საუბარი, არც საყვედური,**

**არც ცრემლთა დენა, არც გულის ცემა, -**

**მთლი არსებით თითქოს მემდურის.**

**შენ არ მიგიძღვის ამაში ბრალი,**

**მაგრამ რად გინდა ცეცხლთან თამაში?**

**დამიგდე ყური: არც ერთი ქალი**

**არ შემედრება მე სილამაზით.**

**საშიში მხოლოდ შენა ხარ ჩემთვის,**

**მეტოქეობას შენ მიწევ ერთი,**

**შენ მოგაჩეჩა ბედმა წერილი**

**და სატანჯველიც ჩემი ეს არის,**

**მე ვნებებისთვის ვარ გაჩენილი,**

**შენ კი ვერ შესძლებს ტრფიალს ჩემსავით.**

**შენ სხვა ხარ. შენი ნაზი ფერებით**

**ვერ ისაზრდოებს ვნება მარადი**

**და შენი ცივი მშვენიერებით**

**რატომ აღელვებ გულს მოღალატის?**

**დათმე გირეი: ჩემია იგი,**

**მისი ნაკოცნით მეწვის სხეული,**

**სიცოცხლეს ვსვამდით ჩვენ ერთი ჭიქით,**

**საშინელ ფიცით გადახვეულნი.**

**მე მართლა მომკლავს მისი ღალატი. . .**

**მე ვტირი. ხედავ? ვიჩოქებ კიდეც**

**მე შენს წინაშე, რადგან ძალათი**

**ვერ გაგამტყუნებ, მაღირსე კიდევ**

**ძველი სიმშვიდე და სიყვარული,**

**ძველი განცხრომა და სიხარული,**

**კვლავ დამიბრუნე გირეი ძველი. . .**

**უარი არ თქვა, არ მიკრა ხელი.**

**ჩემია იგი. მხოლოდ დროებით**

**შენ დააბრმავე და რითაც გინდა**

**ჩამოიშორე გირეი გზიდან:**

**ზიზღით თუ თხოვნით, თუ სათნოებით.**

**მაშ, შემომფიცე. . . (თუმცა ყურანმა**

**და ჰარამხანის ტკბილმა ბურანმა**

**ხელში სხვა რწმენა შემომაჩეჩა,**

**მაგრამ იცოდე, რომ დედაჩემსაც**

**ის ღღმერთი სწამდა, შენ რომ გწამს გულით),**

**ის დაიფიცე, რომ დამიბრუნებ**

**გირეის ისევ, როგორც ჩემი წყლული**

**განიკურნება . . . მე კი მიგულე**

**შენს უერთგულეს დად და დობილად.**

**მაგრამ მისმინე: თუკი ზარემას . . .**

**ოხ, კარგად იცის ხანჯლის ხმარება**

**კავკასიონის ახლოს შობილმა”.**

**ეს თქვა და გაქრა. ხოლო მარია**

**შიშსა და თრთოლვას აუტანია.**

**პირველად შესძრა ქალწულის სმენა**

**ასე მტანჯველი ვნებების ენამ.**

**ხმა კი მის სულში ჩასახლდა თითქოს:**

**უცნაური და საშიში თანაც.**

**რა ეშველება? ვის უნდა ჰკითხოს?**

**აღარც ლოცვისთვის არ შესწევს ძალა.**

**რა ელოდება? ნუთუ ხასობა**

**და შერცხვენილი ახალგაზრდობა?**

**შეგინებული რწმენა, ღირსება?**

**ოხ, ღმერთო! მაგრამ ხომ შეიძლება,**

**რომ დაივიწყოს გირეიმ იგი,**

**ანდა მტანჯველი დღეების რიგი**

**შეწყდეს უეცრად? მაშინ კი გულით**

**გაიხარებდა საბრალო მართლა,**

**გამეფდებოდა სიშვიდე სრული,**

**სიკვდილს ჩათვლიდა შვებად და მადლად.**

**რა რჩება ანდა ამ ქვეყანაზე?**

**მისთვის ხომ ყველა კარი ჩარაზეს?**

**დროა! მას უკვე ელოდებიან, -**

**სულები მხოლოდ ცაში ხვდებიან.**

**მარია მოკვდა ნათლით მოსილი,**

**ობოლმა სული დალია მალე**

**და იგი ახალ ანგელოზივით**

**მიიღო დიდხანს ნანატრმა მხარემ.**

**რამ ჩაიყვანა კუბოში ნეტავ?**

**ამ უიმედო ტყვეობის სევდამ?**

**ავადმყოფობამ თუ სხვა მიზეზმა?**

**ერთი ცხადია, რომ დაისვენა.**

**დაცარიელდა სასახლე ვრცელი,**

**ისევ შეჰყარა გირემი ჯარი,**

**ისევ მახვილზე დაიდო ხელი,**

**ისევ ჩაიდგა მუხლებში ქარი,**

**ისევ მოხვეტა ოქრო და ვერცხლი,**

**ისევ მრისხანედ შეიკრა კოპი,**

**გულში კი მაინც ღვიოდა ცეცხლი**

**უსიხარულო და მწარე გრძნობის.**

**დაბადებული მეზობლის ჭირად,**

**სიკვდილს თესავდა ავი თარეშით,**

**მაგრამ სისხლისმღვრელ ბრძოლაშიც ხშირად**

**უშეშდებოდა ხმალი ჰაერში,**

**გაფითრებული და დაბნეული**

**იხედებოდა უაზროდ ირგვლივ,**

**უცახცახებდა მთელი სხეული**

**და ბუტბუტებდა რაღაცას იგი,**

**ეკარგებოდა ბრძოლის ხალისი**

**და შეშინებულ მეომრის დარად,**

**გაუხეშებულ სახეზე ღვარად**

**ჩამოსდიოდა ცრემლი თავისით.**

**სევდა გამეფდა ჰარამხანაში**

**და ბერდებოდა ცოლთა კრებული,**

**სამარადისოდ დავიწყებული,**

**შემყურე მარტო ავი დარაჯის.**

**არ ჩანდა მხოლოდ ქართველი ქალი.**

**შორს, კავკასიის ცისქვეშ გაჩენილს,**

**რაც უნდა დიდი სდებოდა ბრალი,**

**მაინც საზარი ერგო სასჯელი:**

**შეიპყრეს იგი და სწორედ მაშინ,**

**როცა მარიამ დალია სული,**

**გადაისროლეს ლოდივით ზღვაში**

**და კვლავ დუმილი გამეფდა სრული.**

**რა მოაოხრა რუსთა სოფლები**

**და კავკასიი ახლო მხარენი**

**აავსო სისხლით და ქვრივ-ობლებით, -**

**კვლავ მოტრიალდე თავრიდში ხანი**

**და ნიშნად ხსოვის და მწუხარების,**

**დამშვენებული ჯვრითა და მთვარით, -**

**აღამართვინა მან შადრევანი,**

**მარადიული სევდის მტევანი,**

**დღემდე რომ შერჩა წარწერის კვალი;**

**დღემდე იმსხვრევა ფიქალზე წყალიც**

**და მარმალილოს აკვანში ელავს.**

**მას დიდი გლოვის სიმბოოდ თვლიან,**

**დიდი წუხილის. . . ასედაც ქვია:**

**ცმრელის შადრევანს უწოდებს ყველა.**

**მე, რომ როგორც იქნა, მოვწყდი ჩრდილოეთს,**

**გამოვექეცი მბრწყინავ ღვინოებს**

**და ვინახულე, წუხილის მგვრელი,**

**ბახჩისარაის სასახლე ძველი.**

**მე დავდიოდი იქ, სადაც წინათ**

**რისხვად წოდებულ ხანს ედო ბინა,**

**და სადაც ყოველ თარეშის მერე**

**ღვინით იბანდა სისხლიან ხელებს**

**და ეძლეოდა განცხრომას ნეტარს.**

**აქ თვალი დღესაც გარკვევით ხედავს**

**ძველი დიდების კვალსა და ნიშანს:**

**ბაღის ბილიკზე ბრჭყვიალებს ქვიშა,**

**სვეტს მოხვევია ყურძენი ფრთხილად,**

**კედლიდან ოქრო მაცდურად ბრწყინავს**

**და მიკისკისებს ვარდებში წყალი,**

**როგორც გამდნარი ბროლი თუ ლალი.**

**მე ვინახულე ის ადგილები,**

**სადაც უჩუმრად, როგორც ჩრდილები,**

**დასეირნობდნენ ხანის ცოლები**

**იდუმალ ვნებით ანათრთოლები.**

**მე სასაფლაოც ვნახე ხანისა,**

**ბოლოს სადგური შლეგი ქარისა.**

**საფლავის სვეტებს ედგათ ჩალმები**

**მარმარილოსი და ყველა სვეტი**

**გარდუვალობას გლოვობდა ბედის**

**და წუთს - მიწასთან გამოსალმების.**

**შეცოცებოდა ყველაფერს ხავსი,**

**მარადიული ტანჯადა რული**

**და მაინც ამით არ იყო სავსე**

**იმ წუთას ჩემი მღელვარე გული:**

**სუნთქვა ვარდბის და შადრევნების**

**თავდავიწყების მხვევდა ბურანში**

**და მეც სასახლის ბინდში ვცურავდი,**

**გარდასულ დღეთა კვალის მძებნელი.**

**ბინდში კი კრთოდა სახება ქალის,**

**ფრთოსან ჩრდილივით ფრთხილი და მხდალი.**

**ვინ იყო იგი, ჩუმი და ნაზი?**

**ვის მიგზავნიდა, ნეტავ, ბურანი?**

**ვისი აჩრდილი დამდევდა ასე,**

**მარადიული და გარდუვალი?**

**იქნებ მარიას სპეტაკი სული**

**გამომეცხადა შადრევნის მტვერში,**

**ან იქნებ ეჭვის მტანჯველი წყლულით**

**ისევ ზარემა დაძრწოდა ბნელში. . .**

**ისევ მოვწყდები მუზის მწვერვალებს,**

**გადავივიწყებ ყველა დიდებას**

**და ისევ შენკენ გამოფრინდება,**

**სალგირო, ჩემი სული მღელვარე.**

**ო, ჯადოსნურო მხრევ, თავიდან**

**შეგსვამენ ჩემი ხარბი თვალები.**

**ამ სურილს ვერსად დავემალები,**

**მე უშენობას ვეღარ ავიტან.**

**სიცოცხლით სუნთქავს მანდ ყველაფერი:**

**ტყე თუ ქედები, ზღვა თუ აფრები. . .**

**ფიქრში ჩაფლული სანაპირონი,**

**ვენახის ქარვა და საფირონი,**

**ზეცის სინაზე და შეთრთოლება,**

**წყაროს სიგრილე და ხეთა ჩრდილი**

**ატყვევებს მგზავრის გულს და გონებას,**

**როდესაც იგი უშფოთველ დილით,**

**გულავსებული შვებით და ლხენით,**

**ნაცნობ ბილიკებს მიჰყვება ცხენით**

**და აიუ-დაღს აწყდება წყალი.**

**როგორც ქვესკნელის მრისხანე თვალი.**